20 Jehofa ga se a fo ikemišetša go putsa bahlanka ba gagwe ba botegago​—o fagahletše go dira bjalo. (Jesaya 30:18; bala Maleaki 3:10) O kgahlegela go nea bahlanka ba gagwe seo se kganyogwago ke dipelo tša bona. (Psalme 37:4) Ka gona boloka monagano wa gago o tiile kholofelong yeo e lego ka pele ga gago. Le ka mohla o se ke wa ineela dikgopolong tše fošagetšego, tše lešago dihlong gotee le tše kgopamego tša lefase la kgale la Sathane. Ge e ba o lemoga gore moya wa lefase le o tsena monaganong wa gago goba pelong ganyenyane-ganyenyane, rapela Jehofa ka potego gore a go nee “khutšo ya Modimo yeo e fetago kwešišo yohle.” Khutšo yeo Modimo a go neilego yona e tla diša pelo ya gago le matla a gago a monagano.​—Bafilipi 4:6, 7. 17 Bana le bona ba swanetše go dula ba thekgile ditho. Ge ba tsena mahlalagading, ke ka yona nako yeo moo ba ka bonago eka tlhahlo ya batswadi ba bona e bontšha gore ga ba ba bote. Gaešita le ge ka dinako tše dingwe seo se ka bonagala bjalo, gopola gore go tshwenyega ga batswadi ba gago ka wena ke pontšho ya gore ba a go rata. Ge e ba o ba theetša o thekgile ditho e bile o dirišana le bona, ba tla go hlompha e bile ba tla go tšea o le motho yo a nago le boikarabelo. Boitshwaro bjo bjalo bo ka dira gore ba go nee tokologo e oketšegilego dibopegong tše dingwe tša bophelo. Ke gabohlale gore o be le boitshwaro. Seema se bohlale se re: “Setlaela se ntšha bogale bja sona ka moka, eupša yo bohlale o thekga ditho go fihla mafelelong.”—Die. 29:11.